天下第二鐘歌
作者：艾性夫
朝代：宋

paragraphs: 瀕江破寺如膠舟，大鏞露立寒颼颼。
金繩鐵紐作斷綆，土花苔碧生欒頭。
我來摩挲考歲月，僂指落落三百秋。
想當營度欲鼓火，野鬼夜哭山精愁。
鑄之以紹威六州之鐵，釁之以景升千斤之牛。
載之以長河萬斛之艦，貯之以齊雲百尺之樓。
風高一撞撼天地，世更幾變宜追蠡。
眼中驚見已無雙，天下才稱爲第二。
庚庚古扁磨蒼珉，徐郎妙墨吹玄雲。
聲光喑啞盡埋沒，宇宙顛倒方紛紜。
昭陵石馬化爲土，于上蒲牢幸存古。
山僧作屋穩蓋藏，他日岐陽求石鼓。